《雨霁》
清代·陆费瑔

霁景澄高空，日暮云阴断。卷帘天北看，残雨夕阳半。

人烟闭郭深，渔唱隔溪乱。晚陂明落霞，凫鹜聚还散。

此时怀故乡，老屋沧洲畔。菱芡界波田，菰芦纷野岸。

澹与水木期，动发林泉叹。虚堂阒无人，熟卧不闻唤。

隐隐花外钟，微微竹问爨。睡起思无端，余情渺江汉。

作者简介：陆费瑔，原名恩洪，字玉泉，号春帆，桐乡人。嘉庆戊辰副贡，官至湖南巡抚。有《真息斋诗钞》。